GEWAPENDE ROOF, GOD SE TEENWOORDIGHEID EN HOOP!! – Skuilkrans
GEWAPENDE ROOF, GOD SE TEENWOORDIGHEID EN HOOP!!
July 4, 2016 Written by admin
Die afgelope week is twee gesinne in ons gemeente intens geraak deur gewapende rooftogte. Hulle verhale het my baie ontstel. Die wreedheid en geweld ken geen grense! `n Mens wonder waarheen is ons werklik oppad. Tog is die getuienisse deurgaans: ons het God se nabyheid en krag veral in hierdie verskriklike oomblikke ervaar; God is absoluut getrou; ons kan op Hom reken! En omdat ons op Hom kan reken gee ons nooit op nie. Weereens het ek ontdek: Geloof en vertroue dra gelowiges wanneer hulle hulleself nie meer kan help nie.
Uit die gesprekke het ek ook ontdek: Die dieptepunt van ons hoop is om deur die geloof in alle omstandighede met God rekening te hou. Hoe wanhopig ookal my situasie, God is saam met my daarin.
Hoop is om te weet, dat alhoewel ek niks op hierdie oomblik aan my omstandighede kan doen nie, dat God weet en dat Hy werklik omgee. Ons almal gaan soms deur tye waarin daar min positief gebeur om aan vas te hou. Soms is daar werklik vir `n mens, `n gemeenskap of `n land min of selfs geen tekens van hoop nie. Dit is juis God se bedoeling dat ons in sulke tye met Hom moet rekening hou.
Vetroue en hoop dra ons in moeilike omstandighede. Hoop plaas ook die uitsien na terug in ons lewe. Om met verwagting te leef beteken dat ons uitsien na wat kan gebeur en wat ons kan word, want ons leef met `n verwaging van God. Hy is getrou en sal dit wat Hy in ons, in ons kerk en in ons land begin het, klaarmaak. Niks en niemand kan sy heilswerk in ons en rondom ons ongedaan maak nie!
Aktiwiteite en nuus, Artikels